AlexejDobrolubov/national_council_slovak_2010 huggingface dataset:
21. schôdza NR SR - 5.deň - B. popoludní
Dátum: 2013-06-25
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

Ďakujem pekne kolegom, že na mňa reagovali. A ospravedlňujem sa, keď som sa možno trochu rozčúlil v závere, ale som nahnevaný. Poviem to úprimne, som nahnevaný po neuveriteľne nespravodlivom rozhodnutí Ústavného súdu, pretože Generálna prokuratúra a Ústavný súd sú v tejto krajine na to, aby slúžili spravodlivosti. A teraz ich postup bol nespravodlivý. Sú tu na to, aby zvyšovali právnu istotu ľudí. Ich postup zvýši len neistotu, v ktorej sa sestry nachádzajú po dvoch rokoch, keď pokojne a slušne žiadali svoje oprávnené nároky. Dokonca, keď už by som to mal trošku teraz potiahnuť za vlasy, by som povedal, že príbeh sestier je trošku aj o tom, že slušnosť sa nevypláca. Ony prišli slušne a slušne rokovali a snažili sa domôcť svojich oprávnených nárokov. Lekárski odborári sa nezdržiavali, zobrali za rukojemníkov pacientov. O chvíľu budeme možno už dnes o tom rokovať, už majú pripravenú tretiu etapu zvyšovania platov. Sestry nedostali ani tú prvú. Teda naozaj sa neoplatí byť slušným v tejto krajine? Preto som rozčúlený. A nehnevajte sa, keď som možno bol viac nahnevaný, ako by bolo treba. O tom, čo ste hovorili obidvaja moji kolegovia, pán poslanec Viskupič aj pán poslanec Zajac, myslím, by sme mali hovoriť viacej. Treba demaskovať skutočnú tvár strany SMER. Pred voľbami sľubovali modré z neba sestrám, lekárom aj lekárnikom. Po voľbách ich už nepotrebujú. Sestry nedostali platy, lekári síce možno dostanú tretiu etapu rozdelenú, bez krytia finančných prostriedkov, o tom budem hovoriť ešte dnes v pléne, a lekárnici síce dostali zrušený vernostný systém, ale majú ešte horšie zľavy, ktoré ich existenčne ohrozujú. A k tomu všetkému si ešte SMER pripravil na zdravotníkov kladivo. To je skutočná tvár strany SMER.
21. schôdza NR SR - 4.deň - A. dopoludnia
Dátum: 2013-06-21
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

110. Ďakujem pekne. Myslím si, že k tomuto citátu asi netrebalo ani veľa čo povedať alebo veľa čo pripomínať, ale napriek tomu si dovolím možno jednu, dve poznámky. Naozaj, to, čo si všimol kolega pán poslanec Brocka, je jav, ktorý pozorujeme v Národnej rade. Kolegovia, ktorí sedia v poslaneckých laviciach SMER-u a sú zároveň primátori a starostovia, neprehovoria nič, keď sa okliešťujú právomoci samosprávy, keď sa okliešťujú právomoci volených zástupcov ľudí v mestách a obciach. Niekedy ma to trápi, priznám sa úprimne, dnes o tom hovoril aj niektorý z kolegov, myslím, že pán poslanec Simon, prečo nevystúpil pán poslanec Raši, ktorý je primátorom mesta Košíc a nehovorí o tom, prečo bude samospráva vylúčená z rozhodovania a vyjadrovania sa pri vyvlastňovaní, keď ide povedzme o investíciu, ktorá zabezpečí 300 pracovných miest. A veľmi správne sa tu evokuje súvislosť s tým, že by mohlo ísť aj o uránovú baňu v blízkosti mesta Košice. A tak by som mohol pokračovať ďalej, poznám Košice, žijem tam, ale myslím si, že to, čo prečítal pán poslanec Brocka, je pre to úplne charakteristické. Kolegovia poslanci zo SMER-u, keď sú v opozícii, takto rečnia. To kričia, to sa dovolávajú stredopravej vlády, aby dávala viac kompetencií a peňazí na obce. V podstate nič nevedia urobiť bez toho, aby na to dostali peniaze. Ale keď vládne SMER, vtedy tu potichučky sedia, poberajú dva platy, jeden poslanecký, jeden starostovský alebo primátorský, a čušia. Nepovedia nič. A to ma trošku naozaj mrzí. Ďakujem pekne. (Reakcia z pléna.)
7. schôdza NR SR - 6.deň - B. popoludní
Dátum: 2012-09-19
Poslanec: Osuský, Peter (SaS)
Druh vystúpenia: Vystúpenie s faktickou poznámkou

8. Ďakujem pekne. Vážený pán poslanec Dzurinda, dovolím si podporiť niekoľko bodov z tých, ktoré ste zmienili a ktoré nie sú v nejakej konfrontácii, presne ako ste uviedli, s obrysovým zameraním zahraničnej politiky k daným oblastiam. Jedná sa predovšetkým o blízky svet, ku ktorému rátajme Ukrajinu, ako nášho najbližšieho suseda a ku ktorému musíme morálne počítať aj Bielorusko. Samozrejme, existujú partneri, ktorí niečo robia pre to, aby sa kamsi pohli a existujú partneri, ktorí robia všetko pre to, aby sa nikam nepohli, ale musíme vždy myslieť na to, že i tam žijú ľudia ako my, ktorí chcú ísť tam a tou cestou, ktorou sme my mali šťastie prejsť. V tom zmysle bola veľmi namieste otázka prípadnej podpory mladých ľudí a nevládnych organizácií v Bielorusku. Proste, tak ako máme svoje regióny, o ktoré sa viac staráme ako o iné, čo je pochopiteľne primerané, čím nejako nespochybňujem milión dolárov na lepšiu cestu Afganistanu, existujú krajiny, ku ktorým by sme mali mať akýsi zvláštny postoj, okrem tých, ktoré sú regionálne k nám blízke a ktoré sme podporovali, či to bolo Chorvátsko a Balkán ako taký, alebo Ukrajina, ktorú sa snažíme tiež akýmsi spôsobom podporovať. Vždy ale musíme myslieť na to, že i v tých krajinách, ktoré nemajú to šťastie, že vykračujú aspoň orientačne správnym smerom, sú tiež ľudia, ktorí sú tam, kde my sme boli možno pred dvadsiatimi rokmi. A tá zmienka vo vystúpení kolegu Dzurindu o mladých ľuďoch v Bielorusku je tá, ktorú by sme si mali zapísať, tak ako blízku regionálnu balkánsku sféru, nielen do sŕdc, ale aj do konania a mysli našej zahraničnej politiky. (Prerušenie vystúpenia časomerom.)
7. schôdza NR SR - 4.deň - A. dopoludnia
Dátum: 2012-09-14
Poslanec: Osuský, Peter (SaS)
Druh vystúpenia: Vystúpenie s faktickou poznámkou

136. Ďakujem pekne, pán predsedajúci. No, na rozdiel možno od niektorých iných priateľov netrpím prílišnou paranoje. Apriórny postoj mám asi ten, že ľudia nemajú, aj keď tam nie sú náhodou policajti so snímačom, prekračovať rýchlosť na cestách, že občan, ktorý žije riadnym životom pracujúceho človeka, ako sa hovorilo v minulom režime, sa nemá čo báť tajnej služby, ak žije v demokracií a krajina funguje normálne. A podobne ale ako kolega Poliačik sa presne zamýšľam viacej než nad obavami z čipovania, skôr nad tým, či sme v situácii, dokonca či je Európska únia pri rozume v situácii, keď veci bežia tak, ako bežia, a nebežia dobre, to hádam uzná každý, že si môžme dovoliť uvažovať o investícii, ktorá môže, samozrejme, mať benefity; každá nejaká investícia zväčša prinesie benefity, či o 4 % nehôd, aj 4 % sú lepšie ako nič. Ale poviem z vlastnej praxe človeka, ktorý má na starosti vybavenie materských škôl v Starom Meste. Keď sa čokoľvek dnes robí, podlieha to smerniciam. Keď ale naše skúsené riaditeľky boli na medzinárodnom podujatí v členskej krajine Európskej únie a videli hygienické zariadenia škôlky, v ktorej časť tej prednášky prebiehala, tak to by u nás vyvolalo rebéliu i v najzapadlejšej hladovej doline. A je to krajina Európskej únie a nejak to tam funguje, u nás by z toho bolo sústo pre novinárov. Takže mám pocit, že i v tej vzorovej aplikácii všetkého si občas treba oprávnene položiť otázku, je toto, čo potrebujeme, najviac... (Prerušenie vystúpenia časomerom.)
6. schôdza NR SR - 5.deň - B. popoludní
Dátum: 2012-08-09
Poslanec: Osuský, Peter (SaS)
Druh vystúpenia: Vystúpenie s faktickou poznámkou

Ďakujem pekne. Dejiny dajú Richardovi Sulíkovi za pravdu. A je smutné, že dejiny dávajú za pravdu zväčša v momentoch, ktoré nie sú priaznivé. Dejiny dajú za pravdu Sulíkovi a SaS-ke a zhodou okolností aj OKS i v tej druhej kauze, a síce v tej, že nad nami okrem stromu života, ktorý sme si dnes pozreli a ktorý je neodvolateľný a nedá sa zmeniť ani ideológiou sprava, zľava ani zo stredu, ešte stojí európska dlhová hrozba. A to je ten druhý bod, ktorý je nad nami a ktorý je, dá sa povedať, mimo našich síl a ku ktorému sme sa manifestačne, a to boli tie blbé otázky kolegu z faktickej poznámky Matoviča, pridali. No niektorí sa k nemu pridali a niektorí mu čelili. Teraz si tu všetci mohli vypočuť, v čom je problém stromu života. A som rád, že človek, ktorý o tom napísal pred rokmi knihu, tak by som povedal, takmer vedecky a exaktne potvrdil to, čo som hovoril vo svojom vystúpení o nezadržateľnosti pravdy matrík, pretože v matrikách je pravda, tam sú nenapísané tie deti, ktoré nie sú a tie nebudú. A to je ten strom života. A to je tá hrozba. A tá druhá hrozba je 30 rokov európskeho mrhania, ktoré na nás spadne v podobe navrch neohraničeného eurovalu. A presne o tom je pravda Sulíkova a pravda tých, ktorí hlasovali tak, ako hlasoval Sulík. A som rád, že k nim patrím, i keď z toho mám malú radosť, pretože keď nám dajú dejiny za pravdu, tak nad nimi zaplačeme. Ale o tom bolo i toto vystúpenie.
6. schôdza NR SR - 4.deň - B. popoludní
Dátum: 2012-08-08
Poslanec: Osuský, Peter (SaS)
Druh vystúpenia: Vystúpenie s faktickou poznámkou

16. Pán kolega Blaha, vy sa vyznačujete tým, že veľmi "nerád reagujete", ale urobíte to vždy, proste prekonáte sa a nie je v tom žiaden problém. Keď mne vytýkate protirečenie v tom, ako sa zlepšila medzitým mzda, vek dožitia a všetko ďalšie, tak sa pýtam, prečo celý svet hovorí o demografickej kríze? Prečo Nemci zvýšili vek odchodu do dôchodku? Pretože je to všetko tak zaistené, že to môžeme pustiť z hlavy a vykašlať sa nato?! Hovoríte, že si ten 400-eurový nezarobí pri deviatich percentách na vlastný dôchodok. No tak, hergot, nech pán minister Richter vstane, tresne päsťou do stola a povie: Rušíme druhý pilier! Lebo nechať na štyroch percentách ľudí v ilúzii, že si na tom zarobia, ako o tom vy hovoríte, je potom čistý zločin. Čistý, chladne kalkulovaný zločin. A to úplne posledné, kolega, hovoríte mne, že by ma na vedeckej pôde vysmiali. Ja som sa zhruba, sem-tam, či ako prorektor a člen Vedeckej rady UK alebo ako aj lekár, pohyboval okrajovo vo vedeckých kruhoch. Musím vám povedať úplne natvrdo, že o vede, ktorú reprezentujete vy, si veľká väčšina skutočných vedcov myslí, že je to pseudoveda. A teraz na mňa nevytiahnite Stieglitza a podobných, lebo je to ako v tom vtipe, ktorý som tu už hovoril a nebudem ho opakovať, ako skúšali Lakatoša, či pozná Marxa, Engelsa a Lenina. Každý pozná svoju bandu. My poznáme Hayeka a poznáme iných, poznáme Friedmanna, takže i tí niektorí boli uznávaní, i tí mali niektorí Nobelove ceny. Ale nie kvôli tomu ich máme radi, ako hovorí odpoveď na známu otázku na Rádiu Jerevan, prečo máme radi Piotra Iľjiča Čajkovského. Takže odpoveď, nepózujte tu z pozície "vedy", lebo ešte raz vám hovorím, veda, ktorú predstavujete vy, je, jemne povedané, na vratkých nohách.
6. schôdza NR SR - 4.deň - A. dopoludnia
Dátum: 2012-08-08
Poslanec: Osuský, Peter (SaS)
Druh vystúpenia: Vystúpenie s faktickou poznámkou

56. Ďakujem pekne, pán predseda. Kolega Frešo vo svojom vystúpení urobil veľmi dobrý historický exkurz do dejín vykrádania susedových špajzy. Každá nebezpečná ilúzia, ktorou ľudstvo trpelo a miestami ešte aj trpí, má svojich martýrov. Kolega Frešo spomenul teroristu a vraha Ernesta Che Guevaru, ktorý ešte aj dnes zdobí pracovne mnohých ľudí, domnievajúcich sa, že stoja na správnej strane, na strane pokroku ľudstva. Treba si uvedomiť, že všetci títo hrdinovia, rovnako Che Guevara, ako napríklad Horst Wessel, ktorý bol proletár svojím pôvodom, najčistejší proletár, ktorý padol v zápase s protistranou pri boji nacistov o uchopenie moci v Nemecku, bol tiež človekom, ktorý si myslel, že keď sa Nemecko zbaví Židov a plutokratov, tak bude lepšie, pretože ich vyvlastníme a bude to lepšie fungovať. Je pravda, že sa metódy potom zjemnili, v 50. rokoch sa to riešilo už len Jáchymovom alebo odchodom do PTP, ale princíp bol ten istý. Chceli pomôcť ľudu, proletariátu tým, že niekoho o niečo oberieme. Ani potom sa to ďalej nemuselo vždy len zlepšovať, čoho príkladom bol Pol Pot, kovaný marxista, ktorý to riešil tým, že fyzicky likvidoval všetkých, ktorí pamätali čokoľvek iné ako ním plánovanú ideálnu beztriednu spoločnosť.
6. schôdza NR SR - 1.deň - A. dopoludnia
Dátum: 2012-08-03
Poslanec: Osuský, Peter (SaS)
Druh vystúpenia: Vystúpenie s faktickou poznámkou

182. Ďakujem pekne, pani predsedajúca. Musím poďakovať Richardovi Sulíkovi za veľmi dobrý a, žiaľbohu, je to smutné, že mu zaň musím poďakovať za výstižnosť toho príkladu, za ten príklad s tým zlodejom, ktorý vám v lete vybieli byt. V tom je kus pravdy. Samozrejme, proti tomu, aby sa tak stalo sa odporúča nemať permanentne stiahnuté rolety, požiadať susedov, aby vybrali poštovú schránku, robiť proste isté opatrenia, zapáliť možno susedia v izbe občas, aby ťa neokradli. Iná vec je, čo môže spraviť občan, aby ho v lete počas dovolenky neokradli. A tu mi potom, čo tu všetko zaznelo, ostáva ozaj len tá hromadná sťažnosť, pretože to je možnosť vyjadrenia občianskeho postoja vo vlastnej veci - "in eigener Sache", ako hovoria Nemci. A to, že spôsob rokovania o tejto veci, o tom, ako sa s ľahkosťou prenášame ponad porušenie legislatívnych pravidiel svojich vlastných, je len ukážka nielen arogancie, ako povedal Richard, ale aj istej zbabelosti v tom, že nenachádzame ani len odvahu sa za to postaviť. Na Slovensku sa vraví: "Kto klame, ten kradne". Ja by som povedal, že 7. marca tohto roku sa klamalo a v auguste sa kradne.
6. schôdza NR SR - 1.deň - A. dopoludnia
Dátum: 2012-08-03
Poslanec: Osuský, Peter (SaS)
Druh vystúpenia: Vystúpenie s faktickou poznámkou

164. Ďakujem pekne. Pani poslankyňa Tomanová, nič v zlom, ale na tomto sa zrejme nejako nemôžeme dohodnúť, pretože ja sa domnievam, že i tie peniaze, ktoré tam štát dáva, od tých ľudí dostáva. To znamená, to nie sú žiadne peniaze, ktoré z nejakej suterénnej tlačiarni z kohosi vôle, to sú peniaze vybraté od ľudí, ak je nejakých ľudí 1,5 milióna z 5,5, tak je očividné že do toho tie peniaze dávajú, to nie je nejaký príspevok nejakej malej skupine, takže na tomto bode sa nedohodneme. Uznám, že vy ste možno sociálny expert, ako tu zaznelo, ja som len dermatológ, samozrejme, najlepšie byť neoboľševickým politológom a potom rozumieť všetkému, ja ozaj len bradaviciam a syfilisu. Ale musím povedať, že toto je cesta, keď už sme u dermatológie, ktorá dovedie sporiteľov v druhom pilieri do svrabu. To je taká naša diagnóza. A kolegovi len toľko. Toto už ste mi hovorili, myslím, aj v minulom parlamente. Viete, čo? Ja som tu na základe volebného zákona, nie na základe SaS-ky. Mňa sem zvolili presne tým istým volebným zákonom, kolega, ako vás. A skúste sa pozrieť, koľko ste dostali preferenčných hlasov a koľko ste dostali v minulom parlamente z tých milióna, ktoré dostala vaša strana. Potom sa pozrite, koľko som ich dostal ja, a pracujte na sebe! A úplne posledné. Kolega Blaha, vy ma neustále vyzývate čítať, čítať a čítať. No, ja vám poviem jedno. Ja už som v živote prečítal toho dosť. Ja mám obavu, že to už do smrti nestihnete, ale ešte väčšiu obavu mám, že vám to nepomôže.
6. schôdza NR SR - 1.deň - A. dopoludnia
Dátum: 2012-08-03
Poslanec: Osuský, Peter (SaS)
Druh vystúpenia: Vystúpenie v rozprave

152. No, priatelia, môžete brechať, keď ktokoľvek z vás vystupuje, v zásade na vás nevykrikujem. Ale to je zrejme rozdiel akéhosi levelu. Rád by som povedal, že keď sme si teda, a vtedy ste mali vykrikovať, keď ste tu tri dni nechávali parlament rokovať proti norme, čo ste nakoniec nahliadli, a treba povedať, že je to poľahčujúca okolnosť, že pán predseda parlamentu po tej dlhej debate zbúral figúrky na šachovnici a dal ich postaviť znova, ale keď niečo "podrbem", tak potom musím strpieť, že sa tá partia rozohráva znova, a bez výkrikov, pán Číž, chováte sa ako "syčák"! Takže znova a k meritu veci, tento zákon je, tak ako som povedal, zle zapnutým gombíkom a od samého počiatku je to nakrivo, ale to by bola dá sa povedať možno estetická chyba, keby išlo o zákon, ktorý sa týka bezvýznamnej záležitosti, ale tento zákon sa, ako som už povedal, týka miliónov ľudí. A nič, čo sa týka miliónov ľudí nemôže byť bezvýznamné a žiadne pochybenie v procedúrach, procedúra, ktorá sa dotkne v konečnom dôsledku mnohých ľudí, nemôže byť bezvýznamné. A preto musím povedať, že považujem za absolútne neúnosné, aby sme takto poňatý zákon nie že prijali v skrátenom legislatívnom konaní, ale my by sme ho nemali bez dôsledného úplného kroku na začiatok, teda na portál právnych návrhov na verejnú diskusiu vrátiť a potom s novým rozbehom v ďalšom pokuse sa pokúsiť možno zlepšený, možno v niečom upravený, ale každopádne k prospechu občanov to urobiť. Lebo ako slama z čižiem trčí z tohto pokusu snaha o maximálne urýchlenie, snaha o maximálne zahmlenie, snaha o tichý "odrb". A to, si myslím, je nedôstojné demokracie, parlamentu a vzťahu k občanom. Ja nepredvídam budúce volebné výsledky, ale neviem si predstaviť, že by ktokoľvek z mysliacich občanov, ktorým takto zasiahnete do ich dôchodkového poistenia, do ich živnostenského fungovania, do ich študentského života, vám dal ešte raz svoj hlas. A v tomto zmysle nesúhlasím celkom s kolegom Mihálom, ktorý povedal, že je to vlastne jemu jedno, ako vy budete hlasovať. Priatelia, mám medzi vás viacerých priateľov hádam, chcem vám povedať, že ani vám a ani mne by to nemalo byť jedno a iste to ani Jozefovi nie je jedno. Pretože tak ako hovoril Pavol Hrušovský dnes, to, čo odtiaľto vychádza, je predsa i spoločné dielo, hoci my tu máme len hlas volajúceho v púšti a vy máte moc. Ale nemali by ste, nemali by ste jednoducho z bežnej ľudskej slušnosti prijímať niečo, čo je, dá sa povedať, nekóšer od samého začiatku. A ja viem, že možno vám niektoré výroky, ktoré som teraz povedal, nehoveli, ale pripusťme, že platí na hrubé vrece, hrubá záplata. Nikdy, ani v prípade vzťahu s kolegom Blahom, som nebol ten, ktorý začal, ale počítať nikto, ani on nemôže s tým, že sa nechám beztrestne urážať. Takže akokoľvek som tu dnes povedal rôzne veci, myslím si, že: "Salus patriae - suprema lex". Blaho vlasti najvyšší zákon. A vlasť sú len ľudia, vlasť nie sú kamene, vody, ani betónové cesty, vlasť sú ľudia. Tento zákon nie je pre blaho ľudí, a preto by sme pri hlasovaní o ňom na toto mali myslieť. Ďakujem za pozornosť.
6. schôdza NR SR - 1.deň - A. dopoludnia
Dátum: 2012-08-03
Poslanec: Osuský, Peter (SaS)
Druh vystúpenia: Vystúpenie v rozprave

144. Áno, dostávam sa veľmi rýchle. A biblia, ktorú čítal ten proces, ako viete, sa volá filibustering. V rámci filibusteringu obnáša i niektoré závažné informácie, akoby sme sa mali chovať. Hovorí menovite... (Prerušenie vystúpenia predsedajúcou.)
6. schôdza NR SR - 1.deň - A. dopoludnia
Dátum: 2012-08-03
Poslanec: Osuský, Peter (SaS)
Druh vystúpenia: Vystúpenie v rozprave

142. Vážená pani predsedajúca, vážený pán minister, vážená snemovňa, apoštoli statoční i tankisti (Povzdychnutie.), na úvod, tak ako kolega Mihál, ja cítim, že je potrebné odpratať nánosy, ktoré sa tu tak postupne nahromadili, ktoré sa tu nahromadili v súvislosti s tým, že si očividne napĺňame, a tu už ma moja stará pamäť sklamáva, pretože neviem, či to bol generál Kutuzov alebo generál Suvorov, ale od jedného z nich pochádza pamätný výrok: "Tažko na cvičišti, ľahko na bojišti". Ku cti vedenia parlamentu a jeho predsedu treba povedať, že nám umožnil intenzívny trojdňový tréning. Zacvičili sme si, takže teraz na bojišti musí byť ľahko a musíme to všetci znášať či s prestávkou, alebo bez prestávky, lebo ak je demokracia o dodržiavaní pravidiel, tak potom ak sa skloníme pred tým, že sme si odhlasovali rokovanie bez prestávky, budeme hovoriť o pravidlách aj inak a všeobecne. Ako povedal Tomáš Garyk Masaryk: "Demokracii již máme, teď ješte ty demokraty". A vida, a uplynulo 100 rokov a problém je stále tu! Takže ak kolega Blanár pred časom vyzýval, aby sa hovorilo k veci, tak čokoľvek, čo sa tu povie keď sa ide v skrátenom legislatívnom konaní prijímať zákon, na ktorom od samého počiatku leží tieň pochybení, a jemne by som povedal, hádam takmer podvodu na občanoch, ktorí mali právo a možnosť mali mať možnosť sa k nemu vyjadrovať, tak akákoľvek reč na takúto tému je namieste a je neoddiskutovateľná. My starší si pamätáme, že v rokoch 50. a 60. v kinách a v televízii, samozrejme, prevládala tvorba ľudovodemokratických filmových tvorcov, ale prichádzali aj iné filmy. Zo zahnívajúceho západu prichádzali buď filmy nezávadné, ale zábavné, ako bol Old Shatterhand, Kleopatra, Sladká Irma a pod., ale prichádzali i sociálne kritické filmy, ktoré zobrazovali tú odvrátenú stránku kapitalizmu. V rámci toho prichádzal a prišiel na obrazovku americký film Pán Smith přichází. Tento film nebol iste zaznamenaný veľkými písmenami v dejinách kinematografie, ale videl som ho ako chlapec a pamätám sa naň a vtedy sa mi veľmi páčil. Pán Smith v americkom kongrese čítal 24 hodín bibliu... (Prerušenie vystúpenia predsedajúcou.)
6. schôdza NR SR - 1.deň - A. dopoludnia
Dátum: 2012-08-03
Poslanec: Osuský, Peter (SaS)
Druh vystúpenia: Vystúpenie s faktickou poznámkou

124. Ďakujem pekne, pani predsedajúca. Veľmi pekne Jozef Mihál predniesol celý súbor faktov a údajov, o ktorých by som povedal, že i keď na balkóne takmer niet médií, i keď ak sa hovorí, že nás je tu 12 apoštolov, na druhej strane je možno tých apoštolov ešte menej, tak takýto prejav má ten zmysel, že sa dá vždy povedať - my sme to hovorili. A ak niekto bude namietať, že sa tak deje v prvom čítaní o skrátenom konaní, tak opäť je to úplne bezpredmetné vytýkať, že sa má hovoriť k veci, pretože toto je k veci. Pretože ten kto stlačí áno a bude za to, aby sa to udialo, tak ten po takomto vystúpení nemôže povedať, že ja som o tom nevedel. Urobil tak s plným vedomím, urobil tak vediac, a v tom je zmysel týchto vystúpení a tohto podľa niekoho zdržovania a bezpredmetných rečí. Nie to, nie sú nijako bezpredmetné reči, to je informácia o tom, za čo sa bude hlasovať za, ak sa bude hlasovať a ak sa tu presne a exaktne povie, ako to bolo s dostupnosťou návrhu zákona verejnosti, ktorej sa absolútne dotýka, tak je to len pre mňa akési pre doktora smutné konštatovanie, že infekcia, ktorá sa začala šíriť z koaličnej SNS nástenky na príslušnom ministerstve zasiahla aj koaličného partnera. Pretože toto nie je nič iné ako legendárna nástenka na treťom poschodí pri záchodoch. Proste formálne sme sa pokúsili urobiť zadosť, ale bol to "odrb".
6. schôdza NR SR - 1.deň - A. dopoludnia
Dátum: 2012-08-03
Poslanec: Osuský, Peter (SaS)
Druh vystúpenia: Vystúpenie s faktickou poznámkou

99. Ďakujem pekne, pani predsedajúca. Veľmi správne kolega Švejna povedal, že toto bol vlastne prvý krok do špajze. A otázka je, kde je záruka, že neprídu ďalšie kroky. Nepochybne toto bol krok, ktorým vlastne vláda premiéra Fica a následne očividne aj parlament alebo jeho väčšina zo SMER-u vykročila a nechcem, aby niekto hovoril, že "slyším trávu rúst" od Jánošíka k Orbánovi. To znamená, že Jánošík bohatým bral a sem tam možno niekomu niečo dal, a po zásluhe odvisol, ale aspoň bol vhodný ako legendárny materiál, keď iného nebolo, ale Orbán je realita súčasnosti. A ak sa raz urobí diera do špajzových dverí, tak je možné, že si tento spôsob osvojíme ako návyk.
6. schôdza NR SR - 1.deň - A. dopoludnia
Dátum: 2012-08-03
Poslanec: Osuský, Peter (SaS)
Druh vystúpenia: Vystúpenie s faktickou poznámkou

67. Ďakujem, pani predsedajúca. No pán premiér sem vbehol ako opálený mladistvo ostrihaný šarvanec, ktorý sa potom v ďalšom zachoval, ako sa šarvanci zväčša zachovávajú, keď rozbijú okno loptou, tak utečú. Tak to proste chodí medzi šarvancami. Predstava, že by toto predviedol v Bundestagu Helmut Kohl alebo vo Westminstri barónka Thatcherová, je dosť avantgardná. (Smiech.) Každopádne pán premiér hovorí o neplatnosti dohôd. Kauza Krnáč je ukážkou platnosti dohôd a vôbec to, že sem dobehol z Levár, no v Levároch je taká inštitúcia, ktorá sa dlhodobo stará o duševné zdravie, ale keby bol na Kanároch, možno by bol ďalej, čo by bolo istejšie pre túto krajinu. Nepochybne, keby on sám dodržiaval legislatívne pravidlá vlády, ktorej je božím riadením a vôľou voličov predsedom, nemuselo vôbec vzniknúť séria problémov s týmto zákonom. Ja o tom ešte budem hovoriť, toto je klasický prípad zle zapnutého prvého gombíka. Ono to nezačalo týmto predkladaním na skrátené čítanie pri bežiacom prvom čítaní, to začalo absolútnym porušením legislatívnych pravidiel vlády, ktoré tento šarmantný šarvanec ako jej predseda zhruba nesie na svojich bedrách, takže aj keď zdrhol, nikto mu to neodpára. (Potlesk.)